
Til Lukas og Elvira


Prolog

EMILY

Han ligger rett nedenfor skråningen. Frakkestoffet har krøllet seg under ryggen, høyrearmen er vridd i en unaturlig vinkel, og det ene kinnet hviler tungt mot det duggvåte gresset. Det ser ut som om han sover.

«Emily Brandt?»

En høy uniformskledd politimann er på vei mot meg. Lyskjeglen fra lommelykten hans sveiper over parken, får trær og busker til å lyse opp i grønt, for straks å bli ett med mørket igjen.

«Nihlzén», sier jeg. «Emily Nihlzén.»

«Var det du som fant ham?»

Politimannen nikker i retning av skråningen. Jeg løfter blikket og ser fullmånen henge som en blek diskokule over sundet. Det er vakkert som et maleri, jeg får lyst til å bli i det, men det skarpe lyset fra lommelykten tvinger meg tilbake. Spørsmålet gjentas, og jeg rister på hodet, vakler.

«Har du behov for å sette deg?»

Han tar meg rundt håndleddet, og jeg borer hælene ned i bakken, samler sløret over armen.

«Nei, det går bra.»

«Men det var altså ikke du som fant ham?»

«Gjestene våre …» Jeg ser opp. «Hvordan … Hva skal vi gjøre med dem?»

Han svarer ikke, fører meg i stedet bort derfra. Vi beveger oss langsomt, følger grusgangen. Kroppen er tung og vektløs på samme tid, føttene snubler seg fram.

Faklene har sluknet. En ambulanse og to politibiler står uvørent parkert på gårdsplassen. De ser malplasserte ut, burde ikke være her. Fra slottsverandaen lyder opprørte stemmer. Festkledde kvinner og menn trenger seg sammen ved det lave rekkverket, speider ut over den mørke parken.

Idet vi når verandatrappen, opphører mumlingen. Jeg har en følelse av at alle snur seg, at de stirrer på meg. Gjennom et tåkete filter av tårer ser jeg de hvite pumpsene mine forflytte seg fra det ene trappetrinnet til det andre, og jeg lar politimannen føre meg bort til glassdørene.

Det er så mange mennesker her, og så uvirkelig stille.

Men i samme stund som jeg tråkker over dørstokken til spisesalen, blir stillheten brutt. Lyden kommer nede fra parken. Den starter som en lav klynking og utvikler seg til et jamrende skrik.

Avgrunnsdyp fortvilelse skjærer gjennom augustnatten.


Bryllupet

ANNIKA

Morgensolen har vekket en flue som summer insisterende rundt hodet mitt. Lenge prøver jeg å ignorere den, klamrer meg fast i halvsøvnen. Så blir jeg forbannet. Hvorfor må fluejævelen oppholde seg akkurat her? Leiligheten min er riktignok ikke stor, men det er mer enn nok plass til oss begge. Da flua for tredje gang lander på nesen min, langer jeg ut, med det eneste resultatet at jeg slår meg selv i ansiktet.

Den er her nå. Lørdagen som jeg i drøyt sju måneder har gjort alt for å prøve å fortrenge. Lørdagen som er markert med et stort, svart kryss i almanakken min. Jeg løfter på pleddet som har vært dynen min den natten, leter med hånden i sofaen og finner mobilen mellom to puter. Den sprukne skjermen viser kvart på seks. Jeg hadde trengt ytterligere to timers søvn. Minst. Men nå har hjernen satt i gang, og det vil være umulig å sovne igjen.

Hodet faller tilbake mot pynteputen, telefonen glir ut av hånden min og havner på teppet under sofabordet. Jeg lukker øynene, ligger helt stille og kjenner samtidig en sløv dunking bak pannebrasken. Hvorfor drakk jeg i går? Hvis det er én dag dette året jeg trengte å være opplagt, så er det i dag. Hva tenkte jeg på?

Sannheten er at jeg tenkte veldig grundig gjennom alt. Det var fredag kveld etter en lang arbeidsuke. Nervene lå utenpå kroppen, og jeg visste at jeg ikke ville klare å sovne uten alkohol. Tanken var å ta et glass rødt til pizzaen, toppen to. Kartongen på bordet ved siden av meg forteller at det sannsynligvis ble litt mer enn det. Jeg er kvalm. Om det kommer av vinen eller dagens dato, er vanskelig å si.

Flua har forflyttet seg til vinduet og kaster seg mot ruten med imponerende frenesi. Jeg teller på fingrene. Om sju timer må jeg ha gjort meg ferdig, pakket en overnattingskoffert og fått i meg lunsj. Om sju timer må jeg være klar til å sette meg ved rattet. Veien dit føles totalt umulig. Som å bestige et fjell. Eller kanskje heller som en ørkenvandring. Tungen er klistret til gommen, men jeg vet ikke engang hvordan jeg skal orke å komme meg opp fra sofaen for å få i meg vann.

Det som venter til slutt, kommer uansett til å være langt verre enn forberedelsene. Sammen med min lojale kollega Pirkko har jeg brukt adskillige timer på å prøve å finne på unnskyldninger. «Hadde allerede bestilt en reise», «Katten må opereres» eller «Jeg har omgangssyke» er noen av de forslagene som har vært på tapetet. Men det finnes ingen akseptable unnskyldninger. Og jeg antar at en mikroskopisk del av meg vil være med. Hvis ikke hadde jeg vel ikke takket ja?

Brevet lå på matten i gangen en onsdag i midten av januar. Jeg hadde akkurat kommet hjem fra jobb etter en tur innom butikken. Et iskaldt skånsk regn i kombinasjon med hard vind hadde fått meg til å trekke glidelåsen på boblejakken helt opp, hetten var tredd over den strikkede lua og stramt knyttet igjen. Bare nesen og brillene stakk ut.

Jeg ante uråd fra første stund. Det hadde med fargen på konvolutten å gjøre – blekrosa – samt at jeg kjente igjen håndskriften. Håndskriften til datteren min.

Det var egentlig ingen stor overraskelse. Likevel fikk jeg hjerteklapp av å se de snirklete sølvbokstavene på det trykte kortet. Med boblejakken fremdeles oppkneppet i halsen sank jeg ned på krakken inntil kommoden, presset pekefingeren inn under fliken på konvolutten og sprettet den opp. Papiret klistret seg til de svette fingrene mine, og brillene var duggete etter gåturen, men jeg hadde ingen problemer med å lese teksten.


Save the Date!

Vi gifter oss den 24. august 2019.

Invitasjon og mer informasjon kommer senere.

Emily & William



Ordene gir meg fremdeles frysninger, og jeg trekker føttene inn under pleddet. Flua ser ut til å ha gitt opp utbrytningsforsøkene. Den summer fremdeles, men lyden blir stadig svakere.

Jeg skulle ønske jeg var et annet sted. Eller enda bedre: Jeg skulle ønske jeg var en annen. Det var ikke sånn det skulle bli. Men å tro at man kan planlegge livet, er naivt. Livet skjer, og prøver du å planlegge, blir du bare skuffet.

EMILY

«Jeg elsker deg.»

William kysser den svette pannen min og velter ned på sin side av sengen, ligger andpusten på ryggen.

«Og jeg …» Ordene kommer støtvis. «Jeg elsker deg.» Et blikk på klokken får meg til å hive etter pusten. «Shit, William! Vi har dårlig tid. Dette var ikke en del av planen.» Jeg blir møtt av et par glitrende blå øyne.

«Helt og holdent din feil.» Han smiler. «Du får skylde på deg selv som er så uimotståelig.»

Jeg setter meg opp, gir ham et lett dytt i siden og åler meg bort til sengekanten.

«Opp og hopp!» roper jeg på vei til badet. «Du skal vel være hos Ibbe snart?»

«Slapp av, kjære deg. Jeg har full kontroll.»

Jeg skynder meg i dusjen, skrur på kranen og lukker øynene. Tenk at den endelig er her, dagen jeg har lengtet etter så lenge. Hele forløpet ligger allerede lagret som en film i hodet mitt. Jeg vet nøyaktig hvordan den skal klippes, hvilken musikk som skal ligge i bakgrunnen og hvordan sluttbildet skal se ut. Det samme gjelder for alle bildene. De ligger på netthinnen og er mentalt utplassert i et fotoalbum med navnet Vår kjærlighet. Eller hva det nå skal hete.

«Går det bra?»

Williams stemme får meg til å skvette. Han stikker hodet inn i dusjen, og jeg drar løs dusjhodet, retter strålen mot ham. Han dukker og klarer seg så vidt.

«Unnskyld.» William ler på den andre siden av den frostede glassveggen. «Klarte ikke å la være.»

Mens jeg barberer leggene, går jeg gjennom det som er igjen på huskelisten. Den er ikke lenger særlig lang, de fleste punktene er krysset ut.

Det siste året har jeg brukt så å si all fritid på å motta tilbud fra festlokaler, prøvesmake trerettersmenyer og lete etter den perfekte kjolen. Jeg har valgt blomster, booket musiker og fotograf, ordnet med invitasjoner, bordkort og sanghefte. Man kan trygt si at jeg har hatt nytte av å jobbe i et reklamebyrå. Som koordinator driver jeg ikke med design selv, men kollegene har hjulpet meg med å velge papirkvalitet, farger og font til alle trykksaker.

Ettersom William har vært nødt til å prioritere jobben, foreslo han ved en anledning at vi skulle få hjelp av en profesjonell festfikser. Etter grundig overveielse sa jeg nei. Jeg ville ikke at en utenforstående skulle planlegge den store dagen vår. Örenäs slott fant jeg ved en tilfeldighet. En jente på treningssenteret viste et innlegg på Instagram, jeg lette opp hjemmesiden og kjente straks at det var riktig sted for oss. Romantisk og luksuriøst, passe stort.

William har invitert Hänt i Veckan. Eller rettere sagt: De må betale for å få være eneste avis som dekker bryllupet. Det føles litt billig å selge seg til sladrepressen. På den andre siden er det deilig å ha et begrenset antall journalister der.

Vi avløser hverandre i dusjen, og jeg tar på meg morgenkåpen, går opp til kjøkkenet igjen og rydder bort etter vår plutselig avbrutte frokost. Kjenner et smil trekke i munnvikene da jeg husker hvordan han jaget meg helt ned til soverommet. Det finnes ingen som kan få meg så ut av balanse som William. Og følelsene virker gjensidige. Fremdeles, etter fem år, har vi problemer med å holde kontroll på fingrene når vi er i nærheten av hverandre. Jeg elsker, elsker, elsker ham. Han er mitt livs store kjærlighet, og jeg kommer aldri til å slippe taket.

«Da stikker jeg.»

William er påkledd og har satt helgekofferten ved trappen. Den lange dressposen henger over trappegelenderet.

«Så kjapp du er.» Jeg går bort til ham, lener hodet mot brystet hans. «Er du nervøs?»

«Ikke et fnugg.» Han kysser meg på hodet. «Du har jo tenkt på alt.»

Jeg tar et skritt bakover.

«Det har jeg. Det er egentlig bare et lite usikkerhetsmoment …»

«Og det er?»

Han ser oppriktig spørrende ut.

«Mamma.»

«Nei da.» William går bort til trappen og griper det skinnkledde håndtaket på bagen. «Ikke vær urolig. Det kommer til å gå bra. Hun pleier vel ikke skjemme seg ut offentlig?»

«Det er i hvert fall lenge siden.» Jeg rister på hodet, mest for å bli kvitt ulystfølelsen som ikke helt vil slippe. «Men du har rett, jeg skal slutte å uroe meg.»

«Hils Cissi og Amanda.» William kaster et slengkyss før han tar frakken fra gelenderet. «Jeg lengter allerede etter deg.»

Trappens stålkonstruksjon knirker under føttene hans, og rett etter slår ytterdøra igjen. Jeg trekker morgenkåpen tettere rundt meg, går bort til panoramavinduet for å vinke. Rekker akkurat å få et glimt av Williams oppstrakte hånd før han forsvinner ut av syne. Foran meg glitrer havet, og ved horisonten ser jeg silhuetten av Öresundsbroen. En jogger med store øretelefoner runder hjørnet ved Bar Italia, en gruppe turister fotograferer hverandre ute på spissen av Titanic. Og solen skinner, akkurat som i drømmene mine.

Jeg forlater vinduet, finner mobilen og låser den opp. Tjuefjerde august. Tenk at dagen vår er her. Ingenting skal få ødelegge den – ingenting kan ødelegge den.

Ikke Erik. Ikke mamma.

Det blafrer til i magen. Broren min gjør sjelden noe vesen av seg, men mamma kan man ikke helt stole på. Var det riktig av meg å invitere henne?

Annika Brandt er, liksom været, et av få innslag i min detaljerte bryllupsplanlegging som jeg ikke kan styre. Jeg vet hva hun synes om William. Alle som kjenner, eller en gang kjente, familien vår, vet hva hun synes om ham. Mamma har aldri lagt skjul på det. Tvert imot. Hun har utbasunert sine holdninger for enhver som orket å høre på.

Da William og jeg ble et par, trodde jeg hun skulle mykne, at hun skulle begynne å se ham for den han er i dag. Jeg håpet på forsoning. En ny start for meg og mamma, for mamma og William, og også for familiene våre. Men verken forlovelsen eller bryllupsplanene har gitt ønsket effekt, hvert skritt har snarere drevet oss enda lenger fra hverandre. Mamma oppfører seg som en småunge, har knapt snakket med meg siden vi fortalte at vi skulle gifte oss.

Pappa har lovt å holde et øye med henne, og jeg synes litt synd på ham for det. Han burde få nyte kvelden i stedet for å opptre som barnevakt for sin halvt alkoholiserte eks.

Men jeg kjenner et visst ansvar for William. Med tanke på alt mamma har sagt og gjort, vil jeg ikke ta noen risiko. Man må ikke glemme at William er en offentlig person nå. Folk er misunnelige på suksessen hans, og misunnelige mennesker leter etter feil.

Det hadde vært utrolig pinlig om mamma ble full foran gjester og inviterte journalister. Samtidig: Hva slags datter var jeg om jeg ikke lot min egen mor være med på den største dagen i mitt liv?

ERIK

«Hvor har du gjort av frakken?» Nikes skritt nærmer seg, og jeg slipper taket i det svarte stoffet, trekker fort opp glidelåsen. «Du har ikke ombestemt deg?» Hun fortsetter i samme åndedrag: «Ikke se så lettet ut. Jeg mente om du vil skifte nå eller senere.»

Et øyeblikk trodde jeg virkelig at hun tenkte på bryllupet.

«Det skjønte jeg. Og jeg har ikke ombestemt meg. Jeg skifter når vi kommer fram.»

Hun tar imot klesposen, er på vei ut i gangen igjen, men stopper opp halvveis og snur seg.

«Hvordan har du det?»

Halsen blir trang.

«Det går bra.» Jeg svelger. «Hvordan det?»

«Du virker litt stille.»

«Nei da.» Jeg prøver å smile, men lykkes sannsynligvis ikke så godt. «Det er bare William og … selve greia. Å leie et helt jævla slott.»

Nike besvarer smilet mitt.

«Han har nok ikke leid hele stedet», sier hun. «Örenäs har konferansevirksomhet og spa. Det ser ut som det er flere forskjellige bygninger.»

«Spiller ingen rolle», mumler jeg. «Slott, kleskode og … Jeg blir bare så matt. Hvem er det han vil imponere?»

«Gjestene sine, vil jeg tro.» Nike trekker på skuldrene. «Eller hele verden, forresten. Han har vel hundre tusen følgere på Insta? Og for øvrig er han nok ikke alene om beslutningen. Søsteren din har helt sikkert en finger med i spillet.»

Jeg sukker og kaster et blikk ut gjennom vinduet. Høsten er en måned unna, men på grunn av sommerens tørke kan man allerede skimte gulnede løv i det nærmeste skogområdet. Det er fint å bo sentralt og likevel ha skogen så nært innpå seg. Jeg har aldri angret valget av studiested, Göteborg har mange fordeler. I motsetning til studievennene mine droppet jeg hybelperioden og kjøpte leilighet med en gang. Det var lett å se på megleren at studenter i tjueårsalderen ikke hørte til hans vanlige klienter. Men pengene var i hvert fall ikke noe problem.

Jeg ser på Nike igjen.

«Vi stikker så fort vi kan etter frokosten i morgen. Jeg har ikke tenkt å bli et minutt lenger enn nødvendig.»

«Opp med hodet, Erik. Se det som en miniferie.» Hun vet at jeg er på vei til å protestere og holder opp en hånd for at jeg skal være stille. «Du kommer til å få god mat, vin og hotellfrokost uten at det koster deg en krone. Det er vel i hvert fall positivt?»

Middag og overnatting på Örenäs slott hadde vært toppen. Så lenge jeg hadde sluppet å møte en masse folk som minner meg om alt det jeg bare vil glemme. I flere måneder var jeg fast bestemt på ikke å dra, men Nike hindret meg i å svare i affekt. Akkurat som pappa prøvde hun å få meg til å se på saken fra perspektivet til søsteren min.

«Emily vil at du skal komme. Hvis ikke hadde hun ikke invitert deg.»

Den siste svar utbedes-dagen sendte jeg en e-post til adressen på invitasjonskortet og takket ja. Løy om at jeg måtte ha med meg en personlig assistent, det vil si Nike. Svaret kom nesten umiddelbart. Selvsagt fikk jeg ta med meg en assistent. Emily lovte å booke oss inn i rom ved siden av hverandre. Hun lurte på om det var greit om vi ble plassert i annekset i stedet for på slottet. På bakkeplan, naturligvis.

Jeg svarte at det var helt greit. Men det er ikke greit. Det som er i ferd med å skje, er ubegripelig. Fullstendig ubegripelig. At søsteren min og William skulle bli et par, må være universets hevn. Eller kanskje bare et bevis på at loven om tingenes iboende jævelskap eksisterer.

William Nihlzén, min gamle klassekamerat og tidligere lagkamerat. Nå gründer av og administrerende direktør for WibNet, et såkalt techselskap. Det høres hipt ut, men i stedet regner de bare ut odds og laster dem opp på forskjellige bettingsider.

Han ble spådd en lysende framtid som fotballspiller, men la opp fotballen og begynte å studere systemvitenskap ved Lunds universitet. Ikke helt uventet la han også studiene på hyllen rett før avlagt eksamen. Det er desto mer overraskende at firmaet han startet, ble en så voldsom suksess.

Min kommende svoger har blitt et idol for unge entreprenører som drømmer om en karriere i techbransjen. Han er en flittig brukt foreleser og dessuten ofte å se på tv. For det meste forteller han suksesshistorien sin, fra de første nølende forsøkene i studentleiligheten til den nært forestående børsintroduksjonen. Han pleier å gjøre et stort nummer av å ha kommet seg til toppen på egen hånd, påpeker alltid at han hadde et tøft utgangspunkt. «Tro på deg selv» og «Vil man, så får man det til» er noen av de mange flosklene han strør rundt seg med.

Det irriterer meg. William Nihlzén hadde nemlig ikke noe tøft utgangspunkt. Ikke i egentlig forstand. Jo da, året etter artium var kanskje ikke så kult, men pappa Krister har alltid vært der i bakgrunnen. Han har vært curlingpappa og lagt forholdene til rette for sønnen. Krister kjøpte Williams studentleilighet sentralt i Lund for tre millioner og fortsatte så å støtte sønnen økonomisk under hele oppstartstiden.

De fleste glemmer dessuten at det er Williams forretningspartner Ibbe som er hjernen bak alt. William er ingenting annet enn firmaets administrerende direktør og ansikt utad. Men for den stadig voksende beundrerskaren ser ikke det ut til å spille noen særlig rolle. William Nihlzén har et vinnende vesen. Han når gjennom tv-skjermen og får spillselskap i hele verden til å kjøpe inn WibNets plattform for tipping til urimelige summer.

Jeg vet ikke hvor mange ganger jeg har vært på vei til å ringe ham og fortelle alt. Ikke fordi jeg vil ham noe vondt, ikke nå lenger. Det handler mest om å dele på byrden.

MATS

«Hvordan går det, elskling?»

Isobel står bak meg. Hun plasserer hendene på skuldrene mine og masserer dem forsiktig.

«Bra.» Jeg snur det fullskriblede arket opp ned. «Men jeg må nok renskrive hele skiten, ser knapt hva det står.»

Hun lener seg fram og kysser meg på kinnet.

«Gjør det.» Hun slipper taket. «Men skynd deg. Vi har ikke hele dagen på oss.»

Jeg river løs et nytt ark fra blokken og begynner å skrive, blir stående fast allerede på første linje. Teksten er full av overstrykninger og piler hit og dit. Jeg svetter, åpner snusboksen som ligger på bordet og stikker inn en snus. Hva er galt med meg? Hvorfor har jeg utsatt dette til siste minutt?

En gang i tiden likte jeg å stå foran et publikum. Jeg pleide å improvisere og lyktes ofte skikkelig bra. Men det er mange år siden nå. Dagens evenement er for øvrig helt spesielt og krever ekstra tankearbeid. Når brudens far holder tale, må ingenting gå galt. Det skal være følsomt, men ikke for sentimentalt, morsomt uten å være plumpt. Emily skal ikke behøve å sitte blant vennene sine og skamme seg.

Jeg hadde ærlig talt gjerne sett at bryllupet var litt mindre storslagent. Jeg føler meg ikke så bekvem på overdådige tilstelninger og kan ikke la være å se fram til neste helg, når dette spetakkelet er overstått. Det finnes ikke mye som slår en helt vanlig lørdag. Noen timer på jobben, kanskje litt pusling i hagen og deretter en øl foran tv-en.

Da Emily kom hjem og fortalte at hun var sammen med William Nihlzén, håpet jeg det var en flørt, overbeviste meg selv om at det snart ville gå over. De var så unge da, og at de skulle holde sammen lenger enn noen måneder, virket usannsynlig. De er fremdeles unge, men kjærligheten har bestått, og jeg har ikke kunnet gjøre noe med det. Hvordan skulle jeg kunne hindre datteren min i å gifte seg med fyren hun elsker, når fyren det gjelder, i tillegg elsker henne?

Vi kommer åpenbart aldri til å kunne kutte båndet mellom oss og familien Nihlzén. Jeg har forsonet meg med tanken, moren til Emily har derimot ikke kommet over det. Annika er urokkelig på det punktet.

«Hva gjør du, Mats? Sitter du og sover?»

Spørsmålene til Isobel rykker meg ut av tankene. Jeg folder sammen arket og tar av meg lesebrillene.

«Hva vil du at jeg skal gjøre?»

Hun smiler og dasker til meg med kleshengeren som hun holder i den ene hånden.

«Du kan begynne med å laste inn i bilen.»

Jeg bærer veskene ut. Går inn igjen for å hente dressjakken, og hører Isobel nynne med på en låt som spilles på radioen. Lukten av stekt bacon sprer seg i huset, vi har bestemt oss for å spise en enkel lunsj før vi kjører. Jeg titter inn på kjøkkenet, ser på samboeren min som tar små dansetrinn foran komfyren. Blusen når nesten helt ned over sykkelbuksen, og det lange svarte håret er viklet inn i et blomstrete sjal, sannsynligvis for at matosen ikke skal sette seg.

«Vi får vel nesten ta oss en svingom under krystallkronene utpå kvelden.» Jeg holder dressposen opp foran meg. «Er jo ikke hver dag man går på slottsbryllup.»

«Ikke glem gaven.» Isobel ser opp fra stekepannen. «Den ligger i skapet på soverommet.»

Jeg går ut til bilen igjen, henger dressposen over nakkestøtten på passasjersetet og kontrollerer for sikkerhets skyld at jakken virkelig er på plass inni. Skjorten og buksene ligger klare på sengen, det er best å kle på seg etter at vi har spist. Naboens dør slår igjen på andre siden av hekken, og jeg skynder meg opp trappen. Har ikke tid å høre på noen Tommy-monolog akkurat nå.

Pakken ligger ganske riktig i garderoben, plassert oppå en bunke med strikkegensere og pakket inn etter alle kunstens regler. Bryllupspresangen var en vanskelig nøtt å knekke. Hva gir man til et ungt par som allerede har alt de trenger, og som dessuten bader i penger? Etter mange timers drøfting og en del diskusjon bestemte vi oss for å gi bort et slektsklenodium. En antikk treeske med vakker intarsia som kommer fra Isobels slekt i Colombia. Emily pleier å stå og fingre med den når hun er her.

Hva min forhenværende hustru har tenkt å gi brudeparet, har jeg ingen anelse om. Annika og jeg er ferdige med hverandre, tar bare kontakt i ytterste nødsfall.

Mobilen min ligger på nattbordet. Jeg legger fra meg pakken og ser om noen har ringt. Er takknemlig for at Erik ikke har gitt lyd fra seg, det må bety at han har det bra.

Akkurat idet telefonen glir ned i lommen, lyder meldingssignalet, og jeg fisker opp innretningen igjen. Bare det ikke er fra hundepensjonatet. Kvinnen som tok imot Zorro og Zita, virket som typen som tar kontakt for hver minste ting. En sånn som krever at vi kommer og henter dem på grunn av den minste fjert.

Men det er ikke kvinnen på hundepensjonatet. En rask titt på avsenderen sender en bølge av ubehag gjennom kroppen.

